Document ID: 32011R0019

A BIZOTTSÁG 19/2011/EU RENDELETE
(2011. január 11.)
gépjárművek és pótkocsijaik hatóságilag előírt gyári adattáblájára és járműazonosító számára vonatkozó típus-jóváhagyási előírásokról, továbbá a gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek általános biztonságára vonatkozó típus-jóváhagyási előírásokról szóló 661/2009/EK európai parlamenti és tanácsi rendelet végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek, az ezekhez tervezett pótkocsik és rendszerek, alkatrészek, valamint önálló műszaki egységek általános biztonságára vonatkozó típus-jóváhagyási előírásokról szóló, 2009. július 13-i 661/2009/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A 661/2009/EK rendelet a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelv („keretirányelv”) (2) által előírt típusjóváhagyás céljait szolgáló új, különálló rendelet.
(2)
A 661/2009/EK rendelet hatályon kívül helyezi a gépjárművek és pótkocsijaik hatóságilag előírt tábláira és felirataira, valamint elhelyezésükre és rögzítési módjukra vonatkozó tagállami jogszabályok közelítéséről szóló, 1975. december 18-i 76/114/EGK tanácsi irányelvet (3). Ez a rendelet átveszi az említett irányelvben foglalt követelményeket, és adott esetben a tudományos ismeretek fejlődéséhez való igazításuk érdekében módosítja őket.
(3)
A 661/2009/EK rendelet alapvető rendelkezéseket határoz meg a járművek járműazonosítási módszerek tekintetében történő típusjóváhagyására vonatkozó követelményekről. Ezért a típusjóváhagyással összefüggő sajátos eljárásokat, vizsgálatokat és követelményeket is meg kell állapítani.
(4)
A nehéz tehergépkocsik megengedett legnagyobb össztömegét, illetve a tengelyenként/tengelycsoportonként megengedett legnagyobb tengelyterhelését szabályozó harmonizált jogszabályok hiányában a gépjárművek és pótkocsijaik egyes kategóriáinak tömegéről és méreteiről, valamint a 70/156/EGK irányelv módosításáról szóló, 1997. július 22-i 97/27/EK európai parlamenti és tanácsi irányelv (4) úgy rendelkezik, hogy a megengedett legnagyobb nyilvántartásbavételi/forgalombahelyezési tömeget a nehéz tehergépkocsi nyilvántartásba vétele, forgalomba helyezése, vagy használata céljára az adott tagállam területén kell meghatározni. Ezért indokolt a hatóságilag előírt gyári adattábla mintáját módosítani, hogy az a megengedett legnagyobb nyilvántartásbavételi/forgalombahelyezési tömeget is magában foglalja. Közlekedésbiztonsági okokból indokolt a tengelycsoportonként megengedett legnagyobb tengelyterhelést is feltüntetni rajta.
(5)
Az ebben a rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
Alkalmazási kör
Ez a rendelet az M, N és O kategóriájú, teljes és nem teljes gépjárművekre vonatkozik.
2. cikk
Fogalommeghatározások
E rendelet alkalmazásában:
1. „hatóságilag előírt gyári adattábla”: a gyártó által a járműre erősített tábla vagy címke, amely megadja a jármű azonosításához szükséges fő műszaki jellemzőket, valamint tájékoztatással szolgál az illetékes hatóságok számára a jármű megengedett legnagyobb össztömegével kapcsolatban;
2. „járműazonosító szám” (vehicle identification number, VIN): a gyártó által abból a célból a járműhöz rendelt alfanumerikus kód, hogy minden jármű megfelelő azonosítását lehetővé tegye;
3. „járműtípus”: a 2007/46/EK irányelv II. mellékletének B. részében meghatározott járművek csoportja.
3. cikk
Rendelkezések járműtípus hatóságilag előírt gyári adattábla és járműazonosító szám tekintetében történő EK-típusjóváhagyásáról
(1) A gyártó vagy képviselője benyújtja a típusjóváhagyó hatósághoz a járműtípusnak a gyári adattábla tervrajza és helye, valamint a járműazonosító szám felépítése és helye tekintetében történő típusjóváhagyására vonatkozó kérelmet.
(2) A kérelmet a III. melléklet A. részében mintaként megadott adatközlő lapnak megfelelően kell összeállítani.
(3) Ha a jóváhagyó hatóság vagy a műszaki szolgálat szükségesnek találja, a gyártó ellenőrzés céljára egy, a jóváhagyásra benyújtott járművet jól képviselő járművet is átad.
(4) Amennyiben az ezen rendelet I. és II. mellékletében foglalt, idevágó követelmények teljesülnek, a jóváhagyó hatóság a 2007/46/EK irányelv VII. mellékletében megállapított számozási rendszer szerint megadja a típusjóváhagyást.
A tagállamok ugyanazt a számot nem rendelhetik hozzá más járműtípushoz.
(5) A (4) bekezdés alkalmazásában a típusjóváhagyó hatóság a III. melléklet B. részében megállapított mintának megfelelően kiállított EK-típusbizonyítványt ad ki.
4. cikk
A 76/114/EGK irányelv szerint megadott EK-típusjóváhagyások érvényessége és kiterjesztése
A nemzeti hatóságok engedélyezik a 661/2009/EK rendelet 13. cikkének (2) bekezdésében említett időpont előtt típusjóváhagyásban részesült járművek értékesítését és forgalomba helyezését, és a 76/114/EGK irányelv feltételei szerint megadott jóváhagyásokat továbbra is kiterjesztik.
5. cikk
Hatálybalépés
Ez a rendelet 2011. február 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. január 11-én.

Labels: 7
8